Sejlbåd i brand syd for Læsø. En person reddet.

Midt på eftermiddagen udbrød der brand på en sejlbåd i nærheden af Læsø. Manden ombord var ikke selv i stand til at slukke flammerne, og der blev slået alarm til Lyngby Radio. Søværnets Operative Kommando sendte redningsbåde fra Læsø og Sæby og en af forsvarets egne helikoptere til stedet. Det stod hurtig klart, at båden ikke stod til at redde, så manden ombord blev hejst op til helikopteren og fløjet til Aalborg Universitetshospital. - Lægen ombord på helikopteren vurderede, at manden havde indåndet så megen røg, at han skulle på sygehuset til observation for røgforgiftning, siger stabsvagten ved Søværnets Operative Kommando til TV2/Nord. De to redningsbåde fra Læsø og Sæby er foreløbig blevet ved den havarerede sejlbåd for at få slukket ilden, inden den skal slæbes ind til fastlandet.